**Ceny festivalu Nová dráma/New Drama 2025: Vieme, ktorá divadelná inscenácia získala Grand Prix**

**/17. 5. 2025, Bratislava/ Na sobotňajšom záverečnom vyhodnotení 21. ročníka festivalu súčasnej drámy Nová dráma/New Drama 2025 bodovala Činohra Slovenského národného divadla. Grand Prix si napokon odniesla za inscenáciu *Pes na ceste*. Za túto inscenáciu si SND odnieslo aj Cenu bratislavského diváka. Ďalšie ocenenie získalo za inscenáciu *Tatarka*. Všetky divadlá a tvorivé tímy účinkujúce v hlavnom programe tento rok získali i Zvláštnu cenu poroty, a to za *vieru v silu divadla*. Počas slávnostného večera boli rozdané i ocenenia súťaže DRÁMA 2024.**

Festival Nová dráma/New Drama v Bratislave každoročne organizuje Divadelný ústav. Tento rok sa podujatie uskutočnilo v termíne 12. – 17. mája 2025.

**Grand Prix Nová dráma/New Drama 2025** získala inscenácia *Pes na ceste* (Slovenské národné divadlo, 2024, réžia Dušan D. Pařízek) od medzinárodnej poroty v zložení: gruzínska teatrologička Lela Očiauri, poľská kritička Dorota Buchwald a Octavian Saiu, rumunský teatrológ a kultúrny mediátor pôsobiaci aj v Hongkongu.

„Blahoželám Činohre Slovenského národného divadla za jednoznačný úspech na 21. ročníku festivalu. Zo všetkých strán sa jej dostalo potvrdenie a uznanie, že jej dramaturgia je silná a jediná možná. Osobne si vážim špeciálnu cenu našej medzinárodnej odbornej poroty – venovali ju všetkým zúčastneným performerom a performerkám za ich vieru v silu divadla. Pochopili momentum a potvrdili, že divadlo síce svet nezmení, ale urobí ho znesiteľnejším pre život. Keď si uvedomím, že táto cena pomyselne poputovala zo súčasného Gruzínska, Poľska a Rumunska, som presvedčená, že silou divadla je aj jeho medzinárodné prepojenie a výmena skúseností – nielen tých pozitívnych,“ uviedla riaditeľka festivalu Nová dráma/New Drama Vladislava Fekete.

**Zvláštnu cenu poroty**tento rok získali všetky divadlá, zoskupenia či jednotlivci, ktoré sa so svojimi inscenáciami predstavili v tohtoročnom hlavnom programe: **Batyskaf, Divadlo Na Peróne, Mestské divadlo Žilina, Peter Mazalán, Činohra Slovenského národného divadla,** **Slovenské komorné divadlo Martin, Slzy Janka Borodáča** a **Uhol\_92**.

Inscenácie nominovala v úvode tohto roka do hlavného programu festivalu dramaturgická rada v zložení: teatrológ Karol Mišovic, divadelná dramaturgička a kritička Alexandra Rychtarčíková a divadelná kritička Ivana Topitkalová, pričom hodnotili viac ako 80 diel.

**Cenu Študentskej poroty** odovzdalo Činohre Slovenského národného divadla za inscenáciu *Tatarka* v réžii Dávida Pašku päť študentiek a študentov umenovedných odborov vysokých škôl: Aneta Bocková, Zdenka Bodnárová, Nikoleta Jakušová, Samuel Sokol a Adam Zelinka. Počas týždňa prispievali do festivalového denníka *Festník – Nová reflexia* a počas týždňa hodnotili všetky inscenácie.

Diváci a diváčky rozhodli na základe hlasovania prostredníctvom hlasovacích lístkov počas festivalu o **Cene bratislavského diváka**, ktorú tento rok získalo SND za inscenáciu *Pes na ceste*.

**Ocenenia festivalu Nová dráma/New Drama 2025**

**GRAND PRIX NOVÁ DRÁMA/NEW DRAMA 2025**

Slovenské národné divadlo

**Pavel Vilikovský – Dušan D. Pařízek: *Pes na ceste***Réžia: Dušan D. Pařízek

**ZVLÁŠTNA CENA POROTY**

všetkým performerkám a performerom pre ich vieru v silu divadla

**CENA ŠTUDENTSKEJ POROTY**

Slovenské národné divadlo

**Dominik Tatarka – Dávid Paška: *Tatarka***Réžia: Dávid Paška

**CENA BRATISLAVSKÉHO DIVÁKA**

Slovenské národné divadlo

**Pavel Vilikovský – Dušan D. Pařízek: *Pes na ceste***Réžia: Dušan D. Pařízek

**Ceny súťaže o najlepší dramatický text DRÁMA 2024**

Súčasťou záverečného podujatia festivalu bolo aj vyhodnotenie súťaže pôvodných dramatických textov v slovenskom a českom jazyku DRÁMA 2024. Víťazkou 25. ročníka súťaže sa stala Lenka Čepková s textom *Ďakujem, dobre*. „Gratulujeme autorke, ktorá výhrou v súťaži získava aj finančnú prémiu 1 000 eur. Ocenené dramatické texty vyjdú v elektronickom zborníku, vďaka ktorému budú diela prístupné aj divadelným tvorcom a širokej verejnosti. Spoluusporiadatelia súťaže zároveň udelili špeciálne ceny vybraným textom, ktoré následne uvedú v rôznych podobách na svojich javiskách. Cenu udelil aj partner súťaže STVR – Rádio Devín, ktorý vybraný text uvedie v rozhlasovom spracovaní,“ uviedla koordinátorka Anna Šoltýsová z Divadelného ústavu, ktorý súťaž DRÁMA každoročne vyhlasuje.

HLAVNÉ CENY SÚŤAŽE DRÁMA 2024:

**1. Lenka Čepková**: *Ďakujem, dobre*

**2. Michal Belej**: *Kassandra*

**3. Ján Mičuch**: *Oyvind, chalupníkov syn*

ŠPECIÁLNE CENY SÚŤAŽE DRÁMA 2024:

**Cena Štúdia 12**: Lenka Čepková za text *Ďakujem, dobre*

**Cena Činohry Slovenského národného divadla**: Michal Belej za text *Kassandra*

**Cena Divadla Jána Palárika**: Marek Hudec za text *Nebolo to náhodou*

**Cena Divadla Jozefa Gregora Tajovského**: Michal Belej za text *Kassandra*

**Cena Činohry Národního divadla**: Lenka Čepková za text *Ďakujem, dobre*

**Cena Scény JORIK** **Bábkového divadla Košického kraja**: Michal Belej za text *Kassandra*

**Cena Rádia Devín**: Gabriela Gabašová za text *Escape*

Do súťaže DRÁMA 2024 vyhlasovateľ prijal 47 textov, z toho 24 v českom a 23 v slovenskom jazyku. Dramatické texty hodnotili lektor dramaturgie v Činohre Slovenského národného divadla Mário Drgoňa, riaditeľka Divadelného ústavu Vladislava Fekete, dramaturgička Činohry Národního divadla (Praha) Nina Jacques, umelecký šéf Bábkového divadla Košického kraja Lukáš Kopas a predsedníčka poroty, teatrologička a dramaturgička Divadla Jána Palárika v Trnave Martina Mašlárová.

**Festival súčasnej drámy Nová dráma/New Drama**, ktorý už dve desaťročia organizuje Divadelný ústav, je súťažným festivalom najlepších inscenácií súčasnej slovenskej a svetovej drámy uvedených profesionálnymi divadlami na Slovensku v aktuálnej, resp. predchádzajúcej divadelnej sezóne (od 1. 2. 2024 do 31. 1. 2025). Nad podujatím každoročne preberá záštitu primátor hlavného mesta SR Bratislavy. Nad 21. ročníkom podujatia prevzala patronát írska dramatička Marina Carr, ktorá v rámci sprievodného programu viedla v utorok 13. mája masterclass pre verejnosť.



Tím festivalu Nová dráma/New Drama 2025 ďakuje **partnerským divadelným priestorom**: Slovenské národné divadlo, P\*AKT – Kultúrne centrum, DK Zrkadlový háj, A4 – Priestor súčasnej kultúry a **partnerom festivalu**:

[HAUERLAND.SK](https://shop.hauerland.sk/) / [KVETINÁREŇ.SK](https://www.kvetinaren.sk/) / [SLOVENSKÝ FILMOVÝ ÚSTAV](https://sfu.sk/eshop/) / [DRAMOX](https://www.dramox.sk/) / [VÍNO ŠMELKO](https://www.jurskevino.sk/).

Poďakovanie patrí i **mediálnym partnerom** 21. ročníka festivalu Nová dráma/New Drama:

[STVR – RÁDIO DEVÍN](http://www.stvr.devin.sk) / [TASR](https://www.tasr.sk/) / [PRAVDA](https://www.pravda.sk/) / [PLAN.ART](https://www.plan.art/) / [IN.BA](http://www.inba.sk/) / [BRATISLAVSKÉ NOVINY](https://www.bratislavskenoviny.sk/) / [ART & HISTORY MAGAZINE](https://www.artandhistorymagazine.eu/) / [KøD – KONKRÉTNE ø DIVADLE](https://www.casopiskod.sk/%22%20%5Ct%20%22_blank) / [GREGI.NET](https://www.gregi.net/) / [CITYLIFE.SK](https://www.citylife.sk/).

